《送归愚沈少宗伯予告归里 其一》
清代·翁照

片帆潞河来，相值在泲水。知水予告归，南云指故里。

敬读御赐诗，千丈荣光起。载赓洵一德，眷注情无已。

遭逢媲虞唐，进退善终始。公归有程期，我老失准轨。

离筵布南池，鸣蝉绿阴里。无计更挽留，去去波如驶。

但愿南风狂，维解舟仍舣。

作者简介：（1677—1755）江苏江阴人，字朗夫，初名玉行。国子监生。受学于毛奇龄、朱彝尊。工诗，中岁研经，兼采汉宋。尤工章奏，大吏争延入幕。有《赐书堂诗文集》。